b'\n_START_ARTICLE_\nRo\xc8\x99u \xc8\x99i Negru (forma\xc8\x9bie)\n_START_SECTION_\nActivitate\n_START_PARAGRAPH_\nLa \xc3\xaenceput, forma\xc8\x9bia \xc3\xaei are ca soli\xc8\x99ti vocali pe Mirabela Dauer (pe atunci, Bela Scor\xc8\x9baru), Dan Muta\xc8\x99cu \xc8\x99i Anda C\xc4\x83lug\xc4\x83reanu. Apoi, forma\xc8\x9bia se mut\xc4\x83 la Ia\xc8\x99i, odat\xc4\x83 cu fondatorul ei, Nancy Brandes (claviaturi), care p\xc4\x83r\xc4\x83se\xc8\x99te Bucure\xc8\x99tiul \xc8\x99i \xc3\xae\xc8\x99i continu\xc4\x83 studiile la Conservatorul din Ia\xc8\x99i._NEWLINE_\xc3\x8en vara anului 1967, Brandes \xc3\xaent\xc3\xa2lne\xc8\x99te pe litoral orchestra Gaudeamus, condus\xc4\x83 de Bondy Stenzler (atunci absolvent al Liceului de muzic\xc4\x83 din Gala\xc8\x9bi). Brandes c\xc3\xa2nta la un local \xc3\xaen spatele Cazinoului din Eforie Sud, al\xc4\x83turi de o forma\xc8\x9bie de greci, Chromatic; de vreme ce programul lor se \xc3\xaencheia mai repede, Brandes \xc3\xaei \xc3\xaenso\xc8\x9bea apoi pe scen\xc4\x83 pe Gaudeamus. Pe l\xc3\xa2ng\xc4\x83 Bondy Stenzler, forma\xc8\x9bia \xc3\xaei mai cuprindea pe: Emil Trocan (chitar\xc4\x83 solo), Florin Marcovici (chitar\xc4\x83 armonie), Moby (chitar\xc4\x83 bas) \xc8\x99i Ernest (orga electronic\xc4\x83), iar solist\xc4\x83 vocal\xc4\x83 era o bulg\xc4\x83roaic\xc4\x83, Krasi Borisova. \xc3\x8en toamna aceluia\xc8\x99i an, Bondy il coopteaza pe Nancy si ii preda bagheta . Forma\xc8\x9bia \xc3\xae\xc8\x99i schimb\xc4\x83 denumirea \xc3\xaen Ro\xc8\x99u \xc8\x99i Negru, titulatur\xc4\x83 care, \xc3\xaen ciuda aparentei aluzii la romanul lui Stendhal, era \xc3\xaen fapt inspirat\xc4\x83 de costuma\xc8\x9bia de scen\xc4\x83 a membrilor grupului (c\xc4\x83m\xc4\x83\xc8\x99i ro\xc8\x99ii \xc8\x99i pantaloni negri). \xc3\x8en urm\xc4\x83torii doi ani, forma\xc8\x9bia concerteaz\xc4\x83, particip\xc4\x83 la reuniuni studen\xc8\x9besti, emisiuni la Radio Ia\xc8\x99i \xc8\x99i au o prim\xc4\x83 apari\xc8\x9bie televizat\xc4\x83 \xc3\xaentr-o emisiune \xc3\xaen aer liber impreuna cu muzicianul,solist vocal Florin Iepurica.In anul 1968 Bondy se casatoreste si in toamna paraseste formatia iar in locul lui vine Ovidiu Lipan (Tandarica)_NEWLINE_Aflat \xc3\xaen formula Nancy Brandes (claviaturi), Nicky Doroban\xc8\x9bu (chitar\xc4\x83, voce), Florin Marcovici (chitar\xc4\x83 armonie), Dumitru Grigora\xc8\x99 (flaut), grupul \xc3\xael coopteaz\xc4\x83 pe Liviu Tudan, muzician de geniu, fost membru Sideral, mutat disciplinar de la Conservatorul din Bucure\xc8\x99ti la cel din Ia\xc8\x99i. Tudan devine basist \xc8\x99i solist vocal al forma\xc8\x9biei Ro\xc8\x99u \xc8\x99i Negru. Tot la Ia\xc8\x99i se al\xc4\x83tur\xc4\x83 forma\xc8\x9biei bateristul Ovidiu Lipan \xc8\x9a\xc4\x83nd\xc4\x83ric\xc4\x83, care avea numai 13 ani. _NEWLINE_La primul Festival Club A (1969, Bucure\xc8\x99ti), Ro\xc8\x99u \xc8\x99i Negru ob\xc8\x9bine toate marile premii: trofeul Club A, premiul I la categoria solist vocal \xc8\x99i pentru concep\xc8\x9bia unui spectacol rock, premiul II pentru chitar\xc4\x83 bas._NEWLINE_Dup\xc4\x83 plecarea lui Brandes \xc3\xaen Israel, \xc3\xaen 1975, Liviu Tudan devine liderul grupului, al\xc4\x83turi de Liviu Tudan fiind Nicky Doroban\xc8\x9bu (chitar\xc4\x83 solo, voce), Mihai Muncioiu (chitar\xc4\x83), Nicolae Enache (claviaturi), Puiu Brec (tobe), plus un pachet de sufl\xc4\x83tori (dou\xc4\x83 trompete Mihai Sercaianu si Hermann Werner \xc8\x99i un trombon Elvir Tatomir). Astfel, vor prezenta opera-rock Me\xc8\x99terul Manole, din p\xc4\x83cate needitat\xc4\x83 pe vreun disc. Totu\xc8\x99i, vor \xc3\xaenregistra la Radio piese care vor ap\xc4\x83rea pe Single-ul Flori de timp/Vrei \xc8\x99i mai t\xc3\xa2rziu, pe LP-ul Culori._NEWLINE_\xc3\x8en 1976, se formeaz\xc4\x83 supergrupul Ro\xc8\x99u \xc8\x99i Negru\xe2\x80\x93Progresiv TM, din care fac parte Florin Ochescu (chitar\xc4\x83 electric\xc4\x83), Liviu Tudan (chitar\xc4\x83 bas, voce), Dumitru B\xc4\x83dil\xc4\x83 tobe, Harry Coradini (voce) \xc8\x99i Lo\xc8\x9bi Herdina(chitar\xc4\x83). Proiectul dureaz\xc4\x83 un an \xc8\x99i jum\xc4\x83tate. Ulterior apare la tobe Ion Cristian "C\xc4\x83lare" (Solaris, Sincron, Sfinx) iar \xc3\xaen aceast\xc4\x83 formul\xc4\x83 se \xc3\xaenregistreaz\xc4\x83 LP-ul Puterea muzicii._NEWLINE_\xc3\x8en 1978, Ro\xc8\x99u \xc8\x99i Negru devine trio, av\xc3\xa2ndu-i ca membri pe Liviu Tudan (lider, solist vocal, chitar\xc4\x83 bass), Florin Ochescu (chitar\xc4\x83) \xc8\x99i Dorel Vintil\xc4\x83-Zaharia (tobe). Astfel, vor \xc3\xaenregistra piesele Alfabetul, Hai acas\xc4\x83, Miracolul suprem \xc8\x99i Copilul \xc8\x99i soarele. Pu\xc8\x9bin mai t\xc3\xa2rziu, Florin Ochescu trebuie s\xc4\x83 plece \xc3\xaen armat\xc4\x83, fiind \xc3\xaenlocuit de Dan B\xc4\x83dulescu. La clape este cooptat Nicu Enache (Odeon, Metronom, Sfinx). \xc3\x8en aceast\xc4\x83 componen\xc8\x9b\xc4\x83 se va \xc3\xaenregistra piesa Lumea basmelor. Nicu Enache p\xc4\x83r\xc4\x83se\xc8\x99te dup\xc4\x83 c\xc3\xa2teva luni froma\xc8\x9bia ce r\xc4\x83m\xc3\xa2ne \xc3\xaen formul\xc4\x83 de trio, \xc3\xaen care \xc3\xaenregistreaz\xc4\x83 piesele Oglinda, Alearg\xc4\x83 \xc8\x99i Pas\xc4\x83rea iubirii (varianta de pe LP-ul Pseudofabula va fi definitivat\xc4\x83 \xc3\xaen 1981)._NEWLINE_\xc3\x8en februarie 1980, li se al\xc4\x83tur\xc4\x83 chitaristul solo Nu\xc8\x9bu Olteanu (plecat de la Iris), al\xc4\x83turi de care vor \xc3\xaenregistra piesele Nuf\xc4\x83r alb \xc8\x99i Nea Marin. \xc3\x8en aceast\xc4\x83 componen\xc8\x9b\xc4\x83, vor ap\xc4\x83rea videoclipurile Oglinda \xc8\x99i Miracolul Suprem. Ceva vreme mai t\xc3\xa2rziu, Dorel Vintil\xc4\x83-Zaharia se hot\xc4\x83r\xc4\x83\xc8\x99te s\xc4\x83 c\xc3\xa2nte cu contract \xc3\xaen str\xc4\x83in\xc4\x83tate \xc8\x99i este \xc3\xaenlocuit de Nelu Dumitrescu, adus \xc3\xaen trup\xc4\x83 de la Iris, de colegul s\xc4\x83u Nu\xc8\x9bu._NEWLINE_\xc3\x8en 1981, Dan B\xc4\x83dulescu va p\xc4\x83r\xc4\x83si o vreme grupul, fiind \xc3\xaenlocuit de Alex Perin Boian (chitarist \xc3\xaen trupele Pro Musica \xc8\x99i Betta), Nelu Dumitrescu se \xc3\xaentoarce la Iris, unde va r\xc4\x83m\xc3\xa2ne p\xc3\xa2n\xc4\x83 \xc3\xaen prezent, fiind \xc3\xaenlocuit de tobo\xc8\x99arul Liviu Hri\xc8\x99cu (ex-Mondial, Semnal M, Sens Unic, Academica). Perin Boian reu\xc8\x99e\xc8\x99te s\xc4\x83 emigreze \xc3\xaen Germania, dup\xc4\x83 care Dan B\xc4\x83dulescu se \xc3\xaentoarce \xc3\xaen Ro\xc8\x99u \xc8\x99i Negru._NEWLINE_\xc3\x8en noiembrie 1981, Nu\xc8\x9bu Olteanu se va \xc3\xaentoarce \xc3\xaen Iris, fiind \xc3\xaenlocuit de Adrian Ordean (Stereo, Riff, Compact B, Schimbul 3). Pu\xc8\x9bin mai t\xc3\xa2rziu, Dan B\xc4\x83dulescu va pleca la Iris, unde \xc3\xael va \xc3\xaenlocui pe Adrian Ilie, plecat al\xc4\x83turi de Minculescu pentru a \xc3\xaenfiin\xc8\x9ba un nou grup, Voltaj. \xc3\x8en locul lui Dan B\xc4\x83dulescu, revine Florin Ochescu._NEWLINE_\xc3\x8en martie 1982, Florin Ochescu va pleca s\xc4\x83 formeze forma\xc8\x9bia Monolit. \xc3\x8en locul acestuia, sose\xc8\x99te Gabriel Nacu (ex-Harap Alb). Pu\xc8\x9bin mai t\xc3\xa2rziu, Liviu Hri\xc8\x99cu emigreaz\xc4\x83 \xc3\xaen SUA \xc8\x99i revine Dorel Vintil\xc4\x83-Zaharia._NEWLINE_Astfel, se vor face multe \xc3\xaenregistr\xc4\x83ri \xc8\x99i film\xc4\x83ri TV._NEWLINE_La \xc3\xaenceputul lui 1983, Gabi Nacu pleac\xc4\x83 pentru o vreme la Voltaj. Grupului i se al\xc4\x83tur\xc4\x83 bassistul Dan Creimerman, ca \xc3\xaen iunie acesta s\xc4\x83 renun\xc8\x9be. Mai t\xc3\xa2rziu, la bass va veni Mircea Marcovici(ex-Post Scriptum)_NEWLINE_\xc3\x8en 1984, se re\xc3\xaentoarce Florin Ochescu. \xc3\x8en formula cu Liviu Tudan (vocal), Adrian Ordean (chitar\xc4\x83 solo), Florin Ochescu (chitar\xc4\x83), Gabi Nacu (bass) \xc8\x99i Dorel Vintil\xc4\x83-Zaharia (tobe) ei vor participa la Festivalul de \xc8\x99lag\xc4\x83re de la Dresda. Dup\xc4\x83 \xc3\xaentoarcere, acesta este \xc3\xaenlocuit de Dan Creimerman._NEWLINE_\xc3\x8en mai 1985, apare LP-ul Pseudofabula cu varii \xc3\xaenregistr\xc4\x83ri radio din perioada 1978-1984 editat de Electrecord f\xc4\x83r\xc4\x83 a se consulta cu forma\xc8\x9bia._NEWLINE_Spre sf\xc3\xaer\xc8\x99itul anului, Florin Ochescu decide s\xc4\x83 p\xc4\x83r\xc4\x83seasc\xc4\x83 grupul \xc8\x99i s\xc4\x83 plece la Sfinx. \xc3\x8entre timp, se va face un videoclip pentru piesa Iubirea cere pace planetar\xc4\x83, \xc3\xaen formula: Liviu Tudan (vocal), Adrian Ordean (chitar\xc4\x83), Mircea Marcovici (bass), Cornel Cristei (clape) \xc8\x99i Dorel Vintil\xc4\x83-Zaharia (tobe). \xc3\x8en afara unui scurt turneu \xc3\xaen URSS, \xc3\xaen anul 1985, \xc3\xaen toat\xc4\x83 perioada 1982-1987, Ro\xc8\x99u \xc8\x99i Negru efectueaz\xc4\x83 exclusiv turnee na\xc8\x9bionale, al\xc4\x83turi de Dida Dr\xc4\x83gan, Ilie Stoian \xc8\x99i actorul Alexandru Basarabeanu, apel\xc3\xa2nd, \xc3\xaen perioada 1985-1987 \xc8\x99i la Mircea Baniciu._NEWLINE_\xc3\x8en 1986, apare LP-ul Culori, cu multe \xc3\xaenregistr\xc4\x83ri radio din perioada 1976-1984, urmat de un turneu \xc3\xaen China._NEWLINE_\xc3\x8en 1987, este cooptat Valentin Stoian la claviaturi. \xc3\x8en aceea\xc8\x99i perioad\xc4\x83, ei vor face multe turnee \xc3\xaen \xc8\x9bar\xc4\x83 \xc8\x99i \xc3\xaen str\xc4\x83in\xc4\x83tate (Bulgaria, URSS \xc8\x99i Norvegia). Vor avea \xc8\x99i o filmare pentru Revelion \'88, la TVR (piesa Joc \xc3\xaen doi)_NEWLINE_\xc3\x8en 1988, se sparge trupa: Adrian Ordean pleac\xc4\x83 la Compact, Valentin Stoian la Krypton, Dorel Vintil\xc4\x83-Zaharia emigreaz\xc4\x83 \xc3\xaen Suedia, iar Cornel Cristei se angajeaz\xc4\x83 ca dirijor al orchestrei teatrului din Oradea. Tot atunci, se lanseaz\xc4\x83 LP-ul Semnul t\xc4\x83u._NEWLINE_\xc3\x8en 1989, Liviu Tudan re\xc3\xaencepe munca al\xc4\x83turi de noi membri: Cristi "Porta" Marinescu - chitar\xc4\x83 solo (ex-Harap Alb, Riff, Voltaj), Lauren\xc8\x9biu Simionescu - chitar\xc4\x83 ritm (ex-Sui-Generis), Emanuel Gheorghe "Fis\xc4\x83" - keyboards (ex-Sui-Generis) \xc8\x99i Florin Ionescu "Dog" - tobe, voce (ex-Icar, Voltaj \'88). Astfel, se vor face trei \xc3\xaenregistr\xc4\x83ri: Val de mare (versuri: George Stanca), La \xc8\x9b\xc4\x83rmul unei amintiri (versuri: Eugen Dumitru) \xc8\x99i Imagini de vis (versuri: Stelian T\xc4\x83nase)._NEWLINE_\xc3\x8en 1990, trupa va lansa o pies\xc4\x83 nou\xc4\x83: Cr\xc4\x83ciun \xc3\xaens\xc3\xa2ngerat (versuri: George Stanca), \xc3\xaen memoria eroilor Revolu\xc8\x9biei din 1989, \xc3\xaenso\xc8\x9bit\xc4\x83 \xc8\x99i de un videoclip \xc3\xaen regia lui Anghel Mora (folkistul Mihai Diaconescu). _NEWLINE_\xc3\x8en 1991, Ro\xc8\x99u \xc8\x99i Negru sus\xc8\x9bin un concert la festivalul Rock \'91, \xc3\xaen formula: Cristian Ilie - voce (ex-Voltaj), Cristian Marinescu - chitar\xc4\x83 solo, Liviu Tudan - chitar\xc4\x83 bass, voce, Sorin D\xc4\x83nescu - keyboards (ex-Asterisc) \xc8\x99i Florin Ionescu - tobe._NEWLINE_Pu\xc8\x9bin mai t\xc3\xa2rziu, Florin Ionescu va p\xc4\x83r\xc4\x83si grupul pentru Direc\xc8\x9bia 5, pentru ca mai apoi s\xc4\x83 c\xc3\xa2nte al\xc4\x83turi de Laura Stoica._NEWLINE_\xc3\x8en 1993, Ro\xc8\x99u \xc8\x99i Negru va sus\xc8\x9bine la festivalul Rock \'93, \xc3\xaen deschiderea grupului Asia, ultimul lor concert, \xc3\xaen formula: Liviu Tudan (solist vocal, chitar\xc4\x83 bass), Cristian Marinescu (chitar\xc4\x83 solo), Florin Ochescu (chitar\xc4\x83), Cornel Cristei (keyboards) \xc8\x99i Ovidiu Lipan (tobe)._NEWLINE_\xc3\x8en 1996, Liviu Tudan \xc8\x99i Cristian Marinescu pun la cale o revenire a grupului. Tot atunci se va realiza \xc8\x99i piesa Lumea ca o prad\xc4\x83 (ap\xc4\x83rut\xc4\x83 pe discul Tribut lui Liviu Tudan), care va beneficia \xc8\x99i de un videoclip prezentat pentru prima oar\xc4\x83 \xc3\xaen primele zile ale anului 1997, \xc3\xaen cadrul emisiunii TVR De la Egal la Egal.... Amical!, al c\xc4\x83rei produc\xc4\x83tor era \xc3\xaensu\xc8\x99i Liviu Tudan._NEWLINE_\xc3\x8en 2001, \xc3\xaen formula: Liviu Tudan (vocal, chitar\xc4\x83 bass), Cristian Marinescu (chitar\xc4\x83), Cezar Zavate (chitar\xc4\x83), Lucian Cioarg\xc4\x83 (tobe), se vor realiza 4 \xc3\xaenregistr\xc4\x83ri: Val de mare (remix), care va beneficia \xc8\x99i de un videoclip, Noaptea \xc3\xaen ora\xc8\x99, Titi duru \xc8\x99i Via\xc8\x9ba e mi\xc8\x99to. Din p\xc4\x83cate, \xc3\xaenregistr\xc4\x83rile \xc8\x99i posibila revenire sunt \xc3\xaempiedicate de starea de s\xc4\x83n\xc4\x83tate a lui Liviu Tudan, care nu-i permitea._NEWLINE_Pe data de 27 mai 2005, Liviu Tudan a decedat._NEWLINE_\xc3\x8en februarie 2007, s-a lansat albumul Tribut lui Liviu Tudan - Ro\xc8\x99u \xc8\x99i Negru.'